"KEELENÄITAJAD"
ELLE KANNIKE
2023
Näitus „Keelenäitajad“ räägib kliimakriisis avalduvatest nähtustest, millest iga inimene on justkui teadlik, aga mida me tegelikult ei teadvusta. Need nähtused toimuvad liig suurel skaalal,
on hoomamatud ning me lihtsalt ei suuda toimuvate muutuste suurust tajuda. Teisest küljest on need nähtused ka väga ebamugavad, et neid näha või endale tunnistada. Harjumuspärasest elukorraldusest on ju raske loobuda, me huultele kerkivad vabandused, et „Ma-üksi-ei-muuda-midagi“, „Ma olen ju seda kõike väärt, sest ma olen nii palju vaeva näinud selle nimel, et mul kõik olemas oleks“, „Staatus nõuab“... ja „See on minu õigus!“.
Näitusel eksponeeritud klaasist objektid, installatsioon ja video tõstavad fookusesse inimese ja vee vahelised suhted. Vee kogumaht planeedil Maa on püsinud muutumatuna miljardeid
aastaid. Meie planeet ei saa vett juurde ega loovuta seda, vaid vesi ringleb pidevas liikumises läbi maailmamere, ookeanide, hoovuste, merede, lahtede, järvede, jõgede, aurustuvate
kastetilkade, sademete ja kõikide elusorganismide kehade. Seega vesi, mis ajutiselt moodustab ja hoiab elus tänaseid veekogusid ja eluvorme, kannab kaasas ka 3,9 miljardi aastast
ajalugu ja laiub tundmatusse tulevikku.
Näituse keskseks tööks on klaasist installatsioon „Manifest vabale veele“, mis koosneb veekogudele omase lainetuse fragmentidest. Töö teostamiseks võttis autor kipsijäljendi Kopli lahe rannaribalt. Installatsioon teeb etteheite tänapäevasele käsitlusele veest kui ressursist, mille kohaselt puhtast joogiveest on saanud omand ja võimuküsimus. Kaasaegne vesi on tükeldatud ühikuteks ja filtrite abil steriliseeritud anonüümseks täiuslikult läbipaistvaks, lõhnatuks ja maitsevabaks H2O-ks. Vabas vees seevastu ulbivad plankton, seeneeosed ja taimedele vajalikud toitained, sellel on erinevates paikades omane maitse ja tähelepaneliku silma jaoks ka peened värvierinevused. Installatsioon kutsub hoidma elu andvat ja elu kandvat vaba vett,
mida ei saa purki kinni püüda.
Näitus on meeldetuletus külastajale mõtisklema selle üle, kuidas taltsutada oma tahtmisi ja tarbimist. Kuidas jõuda äratundmiseni, et vesi, mis meid elus hoiab, on laenuks antud meile
kõikide eelnevate ja tulevaste põlvede poolt.
Täname: EKA klaasikunsti osakond, 3DLaser, Kristjan Lepik ja Triin Lepik
CV
Elle Kannike (s 1980) on Tallinnas elav ja töötav mosaiigi-, klaasi ja joonistuskunstnik.
Tema tööd käsitlevad keskkonnamuresid ja räägivad inimese põhjustatud karjuvast kliimahäirest.
Hetkel õpib Kannike Eesti kunstiakadeemias klaasi erialal magistriastmes,
kus tema praktika keskmes on klaasi agentsuse uurimine.
Lisaks klaasile otsib ta koosloomise võimalusiloodusega ja liikuvate materjalidega
nagu jää ja elavad mikroorganismid.
Ta on rahvusvahelise kaasaegsete mosaiigikunstnike assotsiatsiooni AIMC liige.